## Odluka Ustavnog suda Republike Hrvatske broj:U-IIIA-2346/2005 od 11. listopada 2006.

### NN 123/2006 (13.11.2006.), Odluka Ustavnog suda Republike Hrvatske broj:U-IIIA-2346/2005 od 11. listopada 2006.

# USTAVNI SUD REPUBLIKE HRVATSKE

2711

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sutkinja Jasna Omejec, predsjed­nica Vijeća, te suci Marijan Hranjski,
Mario Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnijela S. P. iz K., koju zastupa
M. Z., odvjetnik iz R., na sjednici održanoj 11. listopada 2006. godine,
jednoglasno je donio

## ODLUKU

I.
Ustavna tužba se usvaja.

II.
Vrhovni sud Republike Hrvatske dužan je donijeti odluku u predmetu koji se
vodio pred Općinskim sudom u Rijeci pod brojem: P-4234/86, a čija je odluka
potvrđena odlukom Županijskog suda u Rijeci broj: Gž-2316/00
od 3. ožujka 2005., u najkraćem mogućem roku, ali ne duljem od devet (9)
mjeseci, računajući od prvog idućeg dana nakon objave ove odluke u »Narodnim
novinama«.

III.
Na temelju članka 63. stavka 3. Ustavnog zakona o Ustav­nom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst), podnositeljici ustavne tužbe, S. P. iz K., V. E. 15,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 14.500,00 kn.

IV.
Naknada iz točke III. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.

V.
Ova odluka objavit će se u »Narodnim novinama«.

```
Obrazloženje
```

1.
Podnositeljica ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/99. i 49/02. –
pročišćeni tekst, u daljnjem tekstu: Ustavni zakon), podnijela je 24. svibnja
2005. ustavnu tužbu smatrajući da joj je nerazumno dugim trajanjem postupka
pred nadležnim redovnim sudovima povrijeđeno ustavno pravo zajamčeno člankom
29. stavkom 1. Ustava Republike Hrvatske.

ČINJENICE VAŽNE ZA
USTAVNOSUDSKI POSTUPAK

2.
Parnični postupak pokrenut je 3. studenoga 1986. tužbom podnositeljice protiv
T. K., B. K., M. L., mld. M. L. te mld. V. L. radi utvrđenja i isplate.

U
razdoblju do 5. studenoga 1997., sud je ukupno održao četrnaest (14) ročišta,
na kojima je između ostalog, proveo dokaz saslušanjem podnositeljice, prvo i trećetuženika i dokaz saslušanjem više svjedoka te je
odredio i proveo dokaz građevinskim vještačenjem, očevidom na licu mjesta.

Na
ročištu održanom 9. travnja 1990. sud je donio djelomičnu presudu broj:
P-4234/86, koja je u povodu žalbe podnositeljice ukinuta odlukom Okružnog suda
u Rijeci broj: Gž-1328/90 od 5. rujna 1990. godine.

U
razdoblju od 5. studenoga 1997., u postupku su poduzete sljedeće radnje:

–
na ročištu održanom 16. listopada 1998. sud je naložio tuženicima da se očituju
na prijedlog podnositeljice o zaključenju izvansudske
nagodbe;

–
podneskom od 15. siječnja 1999. podnositeljica je sudu pred­ložila zakazivanje
ročišta za glavnu raspravu;

–
na ročištu održanom 23. lipnja 1999. sud je saslušao podnositeljicu te je
odredio provođenje dokaza saslušanjem imenovanog građevinskog vještaka;

–
na ročištu održanom 14. rujna 1999. sud je saslušao vještaka, a na ročištu
održanom 19. listopada 1999. sud je podnositeljici naložio dostavu određenih
podataka;

–
na ročištu održanom 3. prosinca 1999. glavna rasprava je zaključena te je
predmet u povodu žalbi stranaka, izjavljenih protiv odluke suda (presude i
rješenja) broj: P-4234/86 od 3. prosinca 1999., dostavljen Županijskom sudu u
Rijeci;

–
odlukom broj: Gž-2316/00 od 3. ožujka 2005.
Županijski sud u Rijeci odbio je žalbe stranaka kao neosnovane te je u
cijelosti potvrdio prvostupanjsku odluku;

–
protiv odluke Županijskog suda u Rijeci, podnositeljica je 5. srpnja 2005.
Vrhovnom sudu Republike Hrvatske podnijela reviziju.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Parnični
postupak pokrenut je 3. studenoga 1986. pred Općinskim sudom u Rijeci.

Međutim,
duljina postupka ne uzima se u obzir od tog dana, već od 5. studenoga 1997.,
kad je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokola broj 1., 4., 6., 7. i 11., 12 i 13 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak i
14/02., u daljnjem tekstu: Zakon o potvrđivanju Konvencije), koja Konvencija u
članku 6. stavku 1. jamči i pravo na suđenje u razumnom roku.

Ustavna
tužba podnesena je 24. svibnja 2005., a do tog dana sudski postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno osamnaest (18) godina, šest (6)
mjeseci i dvadeset dva (22) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao sedam (7)
godina, šest (6) mjeseci i osamnaest (18) dana.

4.2. POSTUPANJE
NADLEŽNOG SUDA

U
pravnorelevantnom razdoblju postupak se najprije
vodio pred Općinskim sudom u Rijeci, koji je od radnji relevantnih za meritorno
odlučivanje o pravima i obvezama podnositeljice održao četiri (4) ročišta,
saslušao podnositeljicu i imenovanog vještaka te glavnu raspravu zaključio.
Postupak se, u pravnorelevantnom razdoblju pred sudom
prvog stupnja vodio u razdoblju od dvije (2) godine, deset (10) mjeseci i deset
(10) dana.

U
povodu žalbi stranaka, predmet je dostavljen Županijskom sudu u Rijeci pred
kojim se postupak vodio u razdoblju od četiri (4) godine, pet (5) mjeseci i
šesnaest (16) dana.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ustavni
sud ocjenjuje da podnositeljica ustavne tužbe, kao tužiteljica u parničnom
postupku, nije doprinijela duljini postupka.

4.4. SLOŽENOST SUDSKOG
PREDMETA

Ustavni
sud utvrđuje da se u konkretnom slučaju ne radi o složenoj pravnoj stvari.

OCJENA USTAVNOG SUDA

5.
Ustavni sud utvrđuje da se postupak u ovom predmetu vodi u ukupnom trajanju
duljem od devetnaest (19) godina, što ne udovoljava zahtjevu suđenja u razumnom
roku.

Imajući
u vidu ukupnu duljinu postupka, neučinkovitost i neaktivnost i prvostupanjskog
i drugostupanjskog suda (predmet se pred Županijskim sudom u Rijeci nalazio u
razdoblju duljem od četiri i pol godine), značaj koji ovaj postupak ima za
podnositeljicu, kao i okolnost da podnositeljica nije doprinijela duljini
postupka, Ustavni sud utvrđuje da je dugim trajanjem sudskog postupka
podnositeljici povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njezinim pravima i obvezama, koje je
zajamčeno člankom 29. stavkom 1. Ustava Republike Hrvatske.

6.
Imajući u vidu sve navedene činjenice i okolnosti, u smislu odredbe članka 63.
stavka 2. Ustavnog zakona, donesena je odluka kao pod točkama I. i II. izreke
ove odluke.

7.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade, zbog povrede ustavnog prava iz članka 29. stavka 1. Ustava, Ustavni
sud utvrđuje uzimajući u obzir okolnosti svakog pojedinog slučaja, uz istodobno
uvažavanje ukupnih gospodarskih i socijalnih prilika u Republici Hrvatskoj.

8.
Odluka o objavi (točka V. izreke) temelji se na odredbi članka 29. Ustavnog
zakona.

9.
Predsjednik Vrhovnog suda u Republici Hrvatskoj dužan je dostaviti Ustavnom
sudu pisanu obavijest o datumima donošenja i otpreme odluke u roku od osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4.
i 5. Ustavnog zakona.

Broj:
U-IIIA-2346/2005
Zagreb, 11. listopada 2006.

USTAVNI
SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Odluka, NN 123/2006-2711